
Dunai László polgármester üdvözli az együttes Képviselő-testületi ülésén megjelenteket. 

Dunai László Kunadacs polgármestere megállapítja, hogy az ülés határozatképes, mivel a képviselők több mint fele jelen van, így a Testület  megkezdi munkáját. A 7 fős képviselő-testületből az ülés kezdetén 6 fő van jelen.

A Képviselő-testületek az egyes napirendek során külön-külön hozzák meg döntéseiket és az ülésről külön – külön jegyzőkönyv készül.

 Németh László polgármester: Köszönti a megjelenteket, megállapítja, hogy a képviselő-testület határozatképes, mert 5 főből 5 fő megjelent.

Dunai László polgármester és Németh László polgármester bemutatják a saját településük önkormányzati képviselőit.

Németh László javaslatot tesz az ülés napirendjére.

A Képviselő-testület az ismertetett napirendet 5 igen szavazattal elfogadta és az alábbi határozatot hozta:

Kunpeszér Község Önkormányzat Képviselő-testületének
14/2013.(01.31.) határozata
Napirend elfogadása

Kunpeszér Község Önkormányzat Képviselő-testülete 2013. január 31. napján megtartott ülésének napirendjét a következők szerint határozza meg:

1./ Kunadacs és Kunpeszér községek Képviselő-testületei részéről a közös önkormányzati hivatal létrehozásával kapcsolatos döntések meghozatala.

Előadó: polgármester

I. Napirendi pont tárgyalása
Kunadacs és Kunpeszér községek Képviselő-testületei részéről a közös önkormányzati hivatal létrehozásával kapcsolatos döntések meghozatala.

Előadó: polgármester

(Előterjesztés a jkv. 1.sz. melléklete)

Németh László polgármester ismerteti az írásos előterjesztésben foglaltakat. Elmondja, hogy Kunadacs község Képviselő-testülete a 90/2012.(IX.13.) számú határozatával, Kunpeszér község Képviselő-testülete a 145/2012.(X.02.) számú határozatával a - közös történelmi hagyományikra is figyelemmel - döntöttek arról, hogy a két település az új önkormányzati törvény (Magyarország helyi önkormányzatairól szóló 2011. CLXXXIX. törvény (a továbbiakban: Mötv.)) alapján az önkormányzati feladataik ellátását közös önkormányzati hivatal útján kívánják ellátni.

Dunai László polgármester a történelmi előzményekről, a jogi háttérről és az előzetes egyeztető megbeszélésekről beszél. A közös önkormányzati hivatal létrehozására vonatkozó döntések meghozatalára együttes ülésen kerül sor. 

Németh László  Kunpeszér polgármestere elmondja, hogy a két település előtt két lehetőség állt. Vagy egymással társulnak, vagy mindketten Kunszentmiklós városhoz csatlakoznak. Ismerteti az iskola működtetésével és fenntartásával kapcsolatban kialakult kunpeszéri  helyzetet. A hivatal átszervezésével Kunadacsot választották. Az ügyfélfogadás külön-külön történő biztosítását szükségesnek tartja. Kirendeltség működtetését tartja elfogadhatónak. Kunpeszéren is legyen hivatali ügyintézés. A cél az, hogy mindkét település jól járjon. A választások után majd meglátjuk a lehetőségeinket. 

Az előkészített anyagokkal kapcsolatban azt a kifogást veti fel, hogy „Kunadacsi Közös Önkormányzati Hivatal” megnevezés szerepel. Kunpeszér neve nem jelenik meg a megállapodásban és az alapító okiratban sem. Ezt a megnevezési problémát az előzetes egyeztetések során is jelezte.

Kunpeszér részéről az lenne a kívánatos, hogy „Kunadacs-Kunpeszéri Közös Önkormányzati Hivatal” jöjjön létre. A megnevezésben mindkét település neve szerepeljen.

Javasolja, hogy a jegyzők kérjenek állásfoglalást a névhasználatra vonatkozóan.

Palla Tibor Kunadacs község jegyzője elmondja, hogy a jogszabály rendelkezése szerint az előterjesztésnek megfelelően a székhely település nevét kell feltüntetni a megnevezésben. A jogszabály rendelkezéseitől eltérő megjelölés esetén várhatóan törvényességi észrevételt tesz a Kormányhivatal. 

Boskóné dr. Tabányi Annamária Kunpeszér község jegyzője szintén megerősíti azt a jogszabályi rendelkezést, hogy a székhely település nevét kell feltüntetni a megnevezésben. 

Dunai László polgármester elmondja, hogy Kunadacs Önkormányzata számára az is elfogadható, ha mindkét település neve szerepel a megállapodásban és az alapító okiratban. Egyetért azzal, hogy a jegyzők kérjenek állásfoglalást a névhasználatra vonatkozóan.

Farkas Ildikó képviselő elmondja, hogy amennyiben van törvényi lehetőség, akkor tartalmazzák az iratok mindkét település nevét. A jogszabályi rendelkezés szerint számára is az látszik, hogy a Kunadacsi Közös Önkormányzati Hivatal megjelölés használható. Kunadacs számára is elfogadható a két település nevének használata, de jogszabály szerint nem lehetséges. Ha nem döntenek a testületek, a törzskönyvi bejegyzés miatt is kiszaladhatunk az időből. 

Bódog Ferenc képviselő véleménye szerint most fogadják el a testületek így az előterjesztést, és ha lehetséges, akkor módosítani lehet a dokumentumokat.

Németh László Kunpeszér Község polgármestere elmondja, hogy a hivatali feladatok ellátása két módon lehetséges: önálló polgármesteri hivatal működtetésével, illetve több önkormányzat által létrehozott közös önkormányzati hivatal útján. Azon községek, melyek lakosságszáma nem éri el a kétezer főt, közös önkormányzati hivatalt hoznak létre, tehát nem tarthatnak fenn önálló polgármesteri hivatalt, így szervezetalakítási szabadságuk e tekintetben korlátozott.

A két hivatal működtetése előre láthatólag nehézkes lesz. Költségek csökkentése minden új demokrácia létrejötte után 1-2 évtizeddel felvetődik.

 Magyarország 2013. évi központi költségvetéséről szóló 2012. évi CCIC. törvény  2. melléklete I/1/a pontja határozza meg az önkormányzati hivatal működésének támogatását.

A fajlagos összeg 4.580.000,- forint/fő. 

A kiegészítő szabályok alapján a 2000-3000 közötti lakosságszámnál a költségvetésben elismert köztisztviselői létszám 6-8 fő. A számítási képlet alapján a közös önkormányzati hivatalt 6,612 szorzó illeti meg. 

A finanszírozás megosztása az előzetes tárgyalások alapján: Kunadacs 4,2, Kunpeszér: 2,4

Első lépésként meg kell szüntetni 2013. február 28. dátummal a Kunpeszéri Polgármesteri Hivatalt.

A Képviselő-testület 5 igen szavazattal az alábbi határozatot hozta:

Kunpeszér Község Önkormányzat Képviselő-testületének
15/2013.(I.31.) határozata

Kunpeszér Községi Önkormányzat Képviselő-testülete úgy határoz, hogy Magyarország helyi önkormányzatairól szóló 2011. évi CLXXXIX. tv. 84-85. §-ában, az államháztartásról szóló 2011. évi CXCV. törvény 8. §-ának (1), (4) bekezdése, valamint az államháztartásról szóló törvény végrehajtásáról a 368/2011. (XII.31.) Korm. rendelet 5. §-a alapján Kunpeszér Község Polgármesteri Hivatalát 2013. február 28. napjával megszünteti és jelen határozat mellékletét képező megszüntető okiratot adja ki.

Felelős:képviselő-testület

Határidő:2013. február 28.

A Képviselő-testület 5 igen szavazattal az alábbi határozatot hozta:

Kunpeszér Község Önkormányzat Képviselő-testületének
16/2013.(I.31.) határozata

Kunadacs község Önkormányzata és Kunpeszér község Önkormányzata részéről Közös Önkormányzati Hivatal létrehozására vonatkozó megállapodás jóváhagyása
H a t á r o z a t
Kunpeszér Község Önkormányzatának Képviselő-testülete megtárgyalta a polgármester „Kunadacs és Kunpeszér községek Képviselő-testületei részéről a közös önkormányzati hivatal létrehozásával kapcsolatos döntések meghozatala” tárgyú napirendet és az alábbi döntést hozza:

Kunpeszér Község Önkormányzatának Képviselő-testülete Magyarország helyi önkormányzatairól szóló 2011. évi CLXXXIX. törvény 84. és 85. §-a alapján jóváhagyja Kunadacs Község Önkormányzatával kötendő, Közös Önkormányzati Hivatal létrehozásáról és fenntartásáról szóló, és a határozat mellékletét képező megállapodást.
A Megállapodás 2013. március 1. napján lép hatályba.
A képviselő-testület felhatalmazza a Németh László polgármestert a megállapodás aláírására.
Határidő: 2013. március 1.
Felelős: Polgármester
A Képviselő-testület 5 igen szavazattal az alábbi határozatot hozta:

Kunpeszér Község Önkormányzat Képviselő-testületének
17/2013.(I.31.) határozata

H a t á r o z a t
1. A Képviselő-testület megtárgyalta a Polgármester „Kunadacs és Kunpeszér községek Képviselő-testületei részéről a közös önkormányzati hivatal létrehozásával kapcsolatos döntések meghozatala” tárgyú előterjesztését és a Magyarország helyi önkormányzatairól szóló 2011. évi CLXXXIX. törvény 85. § (1) bekezdésében előírt kötelezettségének eleget téve, a 84. § (1) bekezdésében meghatározott feladatainak ellátásáról  új költségvetési szerv alapításával a Kunadacsi Közös Önkormányzati Hivatal elnevezésű intézmény útján gondoskodik. 

2. A Képviselő-testület a Kunadacsi Közös Önkormányzati Hivatal intézményt 2013. március hó 1. napjával hozza létre. 

3.  A Képviselő-testület a fentiekre és a Közös Önkormányzati Hivatal létrehozására és fenntartására vonatkozó megállapodásra tekintettel a Kunadacsi Közös Önkormányzati Hivatal alapító okiratát a határozat mellékletében foglaltak szerint hagyja jóvá.

4. Az átszervezési feladatok végrehajtása érdekében, a Képviselő-testület felkéri a Polgármestert, hogy a Kunadacsi Közös Önkormányzati Hivatal intézmény 2013. március 1. napjától történő zavartalan működése érdekében a szükséges segítséget adja meg.

Felelős: Polgármester

              Jegyző

Határidő: 2013. március 1.

Mivel az együttes ülésnek több napirendje, kérdése és hozzászólása nem volt, Kunadacs és Kunpeszér községek Képviselő–testületeinek a közös önkormányzati hivatal létrehozására és fenntartására vonatkozó együttes ülése befejeződött és Kunadacs község polgármestere és Kunpeszér község polgármestere az ülést 16 óra 40 perckor bezárták.

 

Km.f.

 


Németh László                             

       Boskóné Dr. Tabányi Annamária


polgármester                                  

                          jegyző
ALAPÍTÓ OKIRATOT MÓDOSÍTÓ OKIRAT

Kunpeszér Község Önkormányzatának Képviselő-testülete a Napköziotthonos Óvoda  alapító okiratát az államháztartásról szóló 2011. évi CXCV. törvény 8. §-ának (1), (4) bekezdése, az államháztartásról szóló törvény végrehajtásáról a 368/2011. (XII.31.) Korm. rendelet 5. §-a, valamint a közoktatásról szóló 1993. évi LXXIX. tv. 37. § (5) bekezdése alapján az alábbiak szerint módosítja:

1.) Az alapító okirat 12. pontja az alábbiak szerint kiegészül:

-                    iskolai intézményi étkeztetés

Az alapító okirat jelen módosítással nem érintett rendelkezései változatlanul hatályban maradnak. 

Jelen alapító okirat módosítás 2013. január 1-jén lép hatályba.

A Napköziotthonos Óvoda alapító okiratának módosítását követően a képviselő-testület – 2013. január 1-jei hatállyal – az alábbi egységes szerkezetű „ALAPÍTÓ OKIRAT” –ot adja ki.

